De ce au venit PSD şi PNL cu o listă comună la europarlamentare? Marcel Ciolacu are explicaţia cea mai clară
Premierul Marcel Ciolacu s-a aflat sâmbătă, 9 martie, la Iaşi, pentru Conferinţa Judeţeană a PSD Iaşi.
Cu această ocazie, el a vorbit şi despre subiectul listei comune dintre PSD şi PNL la alegerile din acest an. Prim-ministrul şi preşedinte al PSD a explicat că România are nevoie de stabilitate politică.
Nu se mai poate să avem 10 premieri în tot atâţia ani, dar şi sute de miniştri în aceeaşi perioadă. "Ţările care s-au dezvoltat au miniştri 17 ani la Transporturi", subliniază premierul Marcel Ciolacu.
Liderul social-democrat spune că România trebuie să înveţe şi ea diferenţa dintre un om politic şi un om de stat. Iar toate aceste schimbări extrem de dese trebuie să înceteze.
"Toată lumea întreabă de ce avem listă comună. E nevoie de stabilitate politică. Există o stabilitate la nivel local, un primar are un mandat de patru ani. Un preşedinte de consiliu judeţean are un mandat de patru ani.
Nu se poate în zece ani să avem zece prim-miniştri. Nu se poate să avem în ultimii zece ani sute de miniştri.
Ţările care s-au dezvoltat au miniştri 17 ani la Transporturi. Şi noi ne comparăm cu ei.
Normal, în cazul în care eşti corupt pleci acasă. Dacă nu ai performanţă pleci acasă.
Dar nu pentru că schimbăm preşedinţii în interiorul partidelor sau nu ne mai plac premierii. Trebuie să învăţăm ca oameni politici unde e linia roşie şi diferenţa între om politic şi om de stat", a afirmat Marcel Ciolacu la Conferinţa organizaţiei din Iaşi.
Candidează Ciolacu la prezidenţiale? Cum trebuie să arate viitorul preşedinte?
Un alt subiect intens dezbătut în ultimele săptămâni în România este cel al posibilei candidaturi a lui Ciolacu la alegerile prezidenţiale. Mulţi îl vad chiar câştigător fără probleme în cursa prezidenţială.
Marcel Ciolacu spune totuşi că nu s-a decis. Este o decizie care trebuie luată cu sine însuşi, dar şi de comun acord cu colegii din PSD, spune el.
Un lucru este totuşi clar, subliniază Ciolacu. România are nevoie, de data asta, de un preşedinte care să construiască. Ţara noastră a pierdut prea mult din cauza certurilor de la vârf.
"Nu trebuie să ne mai ţinem cu mâinile de funcţii. A venit momentul să construim pentru România.
Nu ştiu dacă voi candida ca preşedinte. Nu am hotărât acest lucru. Cred că trebuie să hotărăsc cu colegii mei, dar şi cu mine însumi.
Dar ce îmi doresc este un preşedinte care să construiască. Am pierdut prea mult timp certându-ne", a mai declarat Ciolacu în faţa membrilor PSD Iaşi.